এবার ইরান-আমেরিকা যুদ্ধ? আসন্ন তৃতীয় বিশ্বযুদ্ধ?

ওয়েব ডেস্ক: পরমাণু চুক্তি (Nuclear Deal) নিয়ে অব্যাহত উত্তেজনা। নিজেদের অবস্থানে দৃঢ় ইরান (Iran)। তাতেই বিগড়েছে ট্রাম্পের (Donald Trump) মেজাজ। ইতিমধ্যে সেখানে নিয়োজিত মার্কিন কর্মীদের দেশে ফেরানোর তোড়জোড় শুরু করেছে ট্রাম্প সরকার। এই অবস্থায় ফের নতুন করে অশান্তির সিঁদুরে মেঘ জমছে মধ্যপ্রাচ্যের (Middle East) আকাশে। কারণ, মার্কিন প্রেসিডেন্ট এর মধ্যে ইঙ্গিত দিয়েছেন যে, আসন্ন সময়ে ফের ‘বিপজ্জনক’ হয়ে উঠতে পারে মধ্যপ্রাচ্য। এবারত কি ইরান-আমেরিকা যুদ্ধ শুরু হবে? তা নিয়ে বাড়ছে জল্পনা।

ইরান-আমেরিকা দ্বিপাক্ষিক পরমাণু চুক্তির ক্ষেত্রে আমেরিকার (USA) দাবিসমূহ মেনে নেওয়া না হলে ইরানের উপর হামলা চালানোর হুঁশিয়ারি দিয়েছিল আমেরিকা। এবার ট্রাম্পের দেশকে পাল্টা হুঁশিয়ারি দিল ইরান। বুধবার ইরানের প্রতিরক্ষামন্ত্রী আজিজ নাসিরজাদেহ বলেন, যদি পরমাণু আলোচনা ব্যর্থ হয়, তাহলে সেখানে অবস্থিত মার্কিন সেনাঘাঁটিগুলিতে হামলা চালাবে ইরান।

আরও পড়ুন: আমেরিকায় থাকতে আবশ্যিক ‘ট্রাম্প কার্ড’, দাম কত জানেন?

নাসিরজাদেহ বলেন, “কিছু মার্কিন কর্মকর্তা হুমকি দিচ্ছেন যে, আলোচনা ব্যর্থ হলে সংঘাত শুরু হতে পারে। যদি আমাদের ওপর যুদ্ধ চাপিয়ে দেওয়া হয়, তবে এই অঞ্চলে থাকা সব আমেরিকান ঘাঁটিই হবে আমাদের লক্ষ্য। আমরা বিনা দ্বিধায় তাদের উপর হামলা চালাব।” তাঁর এই হুঁশিয়ারি সামনে আসারে পর মধ্যপ্রাচ্যের হাওয়া গরম হতে পারে বলে মনে করছেন বিশেষজ্ঞরা।

এদিকে এই পরমাণু চুক্তি নিয়ে এখন আর সেভাবে আশাবাদী নন ট্রাম্প। সম্প্রতি একটি পডকাস্টে মার্কিন প্রেসিডেন্ট বলেন, “কয়েক মাস আগেও আমি যতটা আত্মবিশ্বাসী ছিলাম, এখন আর ততটা নেই। কিছু ঘটেছে, তবে আমি এখন চুক্তিটি সম্পর্কে কম আশাবাদী।” তারপরেই আবার মার্কিন কর্মীদের মধ্যপ্রাচ্য থেকে সরিয়ে নেওয়ার নির্দেশ দেওয়া হয় হোয়াইট হাউসের পক্ষ থেকে।